හම්බන්තොට දිස්ත්‍රික්කයේ, වලස්මුල්ල ප්‍රාදේශීය ලේකම් කොට්ඨාසයේ පිහිටි ඓතිහාසික සිත්තම්ගල්ලෙන රජමහා විහාරස්ථානයේ 47 වැනි වරටත් පවත්වන ඇසළ මහා පූජෝත්සවය හා සංස්කෘතික මංගල්‍යය හෙට (4) සිට 10 වැනි දින දක්වා ඉතා උත්කර්ෂවත් අන්දමින් සැමරීමට කටයුතු සංවිධාන කර ඇත.මෙතෙක් කාලයක් බැතිමතුන්ගේ හා පෞද්ගලික අංශයේ දායකත්වයෙන් පවත්වාගෙන ගිය මෙම පූජෝත්සවය හා පෙරහර 2007 වර්ෂයේ දී ඓතිහාසික සිත්තම්ගල‍්ලෙන රජමහා විහාරස්ථානයේ අභිනව බස්නායක නිලමේ ලෙස අභිෂේක ලද ජනාධිපති සම්බන්ධීකරණ ලේකම් හා ජාතික සවිය අනුරාධපුර දිස්ත්‍රික් සම්බන්ධීකරන අධ්‍යක්ෂ කිත්සිරි ගංගානාත් අබේගුණවර්ධන මැතිතුමා විසින් මෙම පෙරහර සඳහා ජනාධිපතිගේ උපදෙස් හා අනුශාසනා පරිදි පූර්ණ රාජ්‍ය අනුග්‍රහය ලබාදීමට මැදිහත් වී මෙම පුණ්‍ය කටයුත්තට නව ජීවයක් ලබා දී තිබේ.අභිනව ප්‍රධාන බස්නායක නිලමේතුමා විසින් මෙම විහාරස්ථානය හා පෙරහර මංගල්‍යය ජාත්‍යන්තර තලය දක්වා රැගෙන ගිය අතර, ජනාධිපතිගේ හා හම්බන්තොට දිස්ත්‍රික් පාර්ලිමේන්තු මන්ත්‍රී නාමල් රාජපක්ෂ මහතාගේ විශේෂ අවධානයට යොමුකර විහාරස්ථානය අවට මාර්ග පද්ධතිය ලක්ෂ 450ක් වැයකර ඉදිකරන ලදී.තවද ඉහළ විහාරය දක්වා විදුලි ආලෝකය ලබාදුන් අතර වොට් ධාරිතාව වැඩිකර ට්‍රාන්ස්ෆෝමරයක් අලුතින් ඉදිකිරීම සහ විහාරස්ථානයට තොරතුරු තාක්ෂණ මධ්‍යස්ථානයක් ද ලබා දී ඇත.සතර මහා දේවාල සඳහා නිලමේවරයෙකු බැගින් පත්කර පේළි පෙරහර සඳහා නව පණක් ලබාදුන් නව නිලමේතුමා මෙම විහාරස්ථානයේ ‍ඓතිහාසික තොරතුරු ඇතුළත් වෙබ් අඩවියක් ද ආරම්භ කරන ලදී.ශ්‍රී ලංකාවාසී බෞද්ධ ජනතාවට මෙතෙක් කලක් අප්‍රකටව පැවති ඓතිහාසික සිත්තම්ගල‍්ලෙන රජමහා විහාරස්ථානය වන්දනා ගමන් ආඥා පනත යටතේ ලියාපදිංචි පූජා භූමියක් ලෙස ප්‍රකාශයට පත්කර පුරාවිද්‍යා දෙපාර්තමේන්තුව යටතේ ඓතිහාසික ස්මාරකයක් ලෙස නම් කිරීමට කටයුතු කරන ලද්දේ ප්‍රධාන බස්නායක නිලමේ ධුරන්දරය හොබවන කිත්සිරි ගංගානාත් අබේගුණවර්ධන මහතාය.